b"\n_START_ARTICLE_\nRobert Mugabe\n_START_SECTION_\nTidlig liv\n_START_PARAGRAPH_\nRobert Mugabe var tredje av fire br\xc3\xb8dre, de to eldste d\xc3\xb8de mens han var barn. Hans far forlot familien p\xc3\xa5 den tiden. Han fikk sin skoleutdannelse i katolske skoler. Han ble beskrevet som et barn som var sjenert og en einst\xc3\xb8ing som sjelden deltok i fellesaktiviteter, men likte heller \xc3\xa5 lese og v\xc3\xa6re for seg selv. Den irske presten i landsbyen Kutama la merke til den seri\xc3\xb8se og begavede gutten som gikk til messe hver dag, og mente gutten en dag ville bli en fremst\xc3\xa5ende person. _NEWLINE_Mugabe startet sin h\xc3\xb8yere utdannelse i 1949. Han utdannet seg f\xc3\xb8rst som l\xc3\xa6rer, men fortsatte deretter studiene p\xc3\xa5 ulike universiteter og i ulike disipliner. Ved siden av fire bachelorgrader holder han ogs\xc3\xa5 to mastergrader, i henholdsvis naturvitenskap og jus som han fikk via fjernstudier ved Universitetet i London. Han begynte \xc3\xa5 jobbe som l\xc3\xa6rer i 1958 i Zambia og senere i Ghana, der han m\xc3\xb8tte sin f\xc3\xb8rste kone, Sally Hayfron. De giftet seg i 1961 og fikk en s\xc3\xb8nn som d\xc3\xb8de av malaria i 1966.\n_START_SECTION_\nFrigj\xc3\xb8ringskampen\n_START_PARAGRAPH_\nHan var med p\xc3\xa5 \xc3\xa5 etablere Zimbabwe African National Union (ZANU) i 1963, som en utbrytergruppe fra Zimbabwe African People's Union (ZAPU). I 1964 ble Mugabe d\xc3\xb8mt for \xc2\xabstatsfiendtlig tale\xc2\xbb og satt ti \xc3\xa5r i fengsel. Han var mislikt i Storbritannia. I 1974 ble han leder av ZANU, og med hovedbase i Mosambik f\xc3\xb8rte han geriljakrig mot apartheidstyret til Ian Smith i dav\xc3\xa6rende Rhodesia. Frigj\xc3\xb8ringskrigen p\xc3\xa5gikk i perioden 1964\xe2\x80\x931979. Mugabe \xe2\x80\x93 som h\xc3\xb8rte til majoritetsgruppen shona \xe2\x80\x93 ble feiret som en stor frigj\xc3\xb8ringshelt p\xc3\xa5 grunn av sin innsats under frigj\xc3\xb8ringskrigen mot Smith-regimet, p\xc3\xa5 samme m\xc3\xa5te som Joshua Nkomo, som h\xc3\xb8rte til minoritetsfolkegruppen ndebele og ledet ZAPU, med hovedbase i Zambia.\n_START_SECTION_\nEtter frigj\xc3\xb8ringen\n_START_PARAGRAPH_\nVed de f\xc3\xb8rste valg etter frigj\xc3\xb8ringen \xe2\x80\x93 valg som var preget av trusler fra alle parter, mistillit, og rapporter om uregelmessigheter \xe2\x80\x93 s\xc3\xb8rget shona-majoriteten for at Robert Mugabe 4. mars 1980 ble valgt til \xc3\xa5 lede den f\xc3\xb8rste regjeringen som statsminister. Ian Smith og de hvite farmerne ble overrasket og lettet da Mugabe lot dem bli og beholde jorden, mot at de holdt seg unna politikk. I Mugabes utviklet Zimbabwe seg \xc3\xb8konomisk og sosialt, landets befolkning var blant Afrikas best utdannede._NEWLINE_Mellom 1982 og 1985 startet Mugabe en hemmelig utryddelseskrig mot sine tidligere allierte ZAPU. Tusener \xe2\x80\x93 opp mot 20\xc2\xa0000 if\xc3\xb8lge enkelte kilder \xe2\x80\x93 ZAPU-tilhengere ble drept i en operasjon kalt Gukurahundi (shona-ord som betyr \xc2\xabregnet som spyler bort klinten f\xc3\xb8r v\xc3\xa5r-regnet\xc2\xbb). Han fikk hjelp av Nord-Korea til oppl\xc3\xa6ring av soldater som han brukte til \xc3\xa5 undertrykke den viktigste minoritetsstammen, Ndebele._NEWLINE_Mugabe viste hele tiden siden selvstendigheten klare autorit\xc3\xa6re trekk, men regimet hans mottok likevel betydelig st\xc3\xb8tte fra utlandet i 1980-\xc3\xa5rene (med bl.a. Gukurahundi) og 1990-\xc3\xa5rene \xe2\x80\x93 inkludert vestlige land som Storbritannia og Norge.\n_START_SECTION_\nPresidentvalget 2008\n_START_PARAGRAPH_\nMugabe kunngjorde i januar 2008 at \xc3\xa5rets presidentvalg, parlamentsvalg og lokalvalg skulle avholdes 29. mars. Mugabe stilte som presidentkandidat ogs\xc3\xa5 denne gangen. Hans hovedmotstander var lederen for opposisjonspartiet Movement for Democratic Change, Morgan Tsvangirai. Et sentralt medlem i ZANU-PF, tidligere finansminister Simba Makoni, annonserte at han stilte som motkandidat til Mugabe i presidentvalget._NEWLINE_Valget ble sterkt preget av vold og uregelmessigheter, der Tsvangirai sannsynligvis fikk over 50% av stemmene i f\xc3\xb8rste valgomgang, men gjennom uregelmessigheter ble en ny valgomgang presset gjennom. Etter trakassering, trusler og voldelige handlinger fra Mugabes st\xc3\xb8ttespillere mot alle former for valgkamp fra opposisjonen, valgte Tsvangirai den 22. juni \xc3\xa5 trekke seg fra valget med blant annet f\xc3\xb8lgende uttalelse: \xc2\xab- Vi i MDC kan ikke oppfordre folk til \xc3\xa5 stemme 27. juni n\xc3\xa5r det kan koste dem livet.\xc2\xbb _NEWLINE_P\xc3\xa5 tross av en rekke internasjonale oppfordringer til Mugabe om \xc3\xa5 utsette valget til forholdene l\xc3\xa5 til rette for frie og rettferdige valg, bestemte Mugabe og myndighetene at valget skulle avholdes som planlagt, med Mugabe som eneste kandidat. If\xc3\xb8lge det offisielle resultatet fikk Mugabe 85\xc2\xa0% av stemmene, og valgdeltakelsen var 42,4\xc2\xa0%. Det kom mange rapporter om bruk av trusler for \xc3\xa5 f\xc3\xa5 folk til \xc3\xa5 stemme. Valget har blitt sterkt kritisert av politiske ledere b\xc3\xa5de fra Afrika og fra vesten, samt av FN._NEWLINE_Internasjonalt press, s\xc3\xa6rlig fra de andre statene i det s\xc3\xb8rlige Afrika (via Southern African Development Community (SADC)), tvang Mugabe og hans parti inn i en koalisjon med valgvinneren MDC i februar 2009. Likevel greide Mugabe \xc3\xa5 beholde det meste av den reelle makten, og MDC m\xc3\xa5 finne seg i \xc3\xa5 bli overstyrt av ZANU-PF i de fleste viktige, kontroversielle sakene.\n_START_SECTION_\nPrivatliv\n_START_PARAGRAPH_\nHan m\xc3\xb8tte sin f\xc3\xb8rste kone Sally Hayfron mens han jobbet som l\xc3\xa6rer i Ghana. De giftet seg i 1961 og fikk en s\xc3\xb8nn som d\xc3\xb8de av malaria i 1966. Sally ble ansett som en modererende faktor p\xc3\xa5 hans autorit\xc3\xa6re tendenser og etter hennes d\xc3\xb8d i 1992 har Mugabes politikk hardnet til utover 1990-\xc3\xa5rene. I 1996 giftet han seg med den 41 \xc3\xa5r yngre Grace Marufu, som etterhvert ble  beryktet for sitt store pengeforbruk og utsvevende livsstil. De har tre barn._NEWLINE_If\xc3\xb8lge familien hadde Mugabe slitt med d\xc3\xa5rlig helse i lengre tid og d\xc3\xb8de under behandling p\xc3\xa5 et sykehus i Singapore, hvor han hadde oppholdt seg siden april 2019. Mugabe ble gravlagt fra National Sports Stadium i Harare. Flere ledende politikere fra andre afrikanske land var til stede. Stadion har en kapasitet p\xc3\xa5 60.000 tilskuere, stadion var omkring \xc2\xbc full."